Der er langt mellem sager, der handler om tyveri af forretningshemmeligheder. Ikke desto mindre er det, hvad sagen drejer sig om, når en 40-årig mand efter planen onsdag tager plads på anklagebænken i Retten i Aalborg. Den 40-årige mand har siden 2016 drevet sin egen enkeltmandsvirksomhed inden for handel med fødevarer fra blandt andet Polen og lande i Afrika. Men før det arbejdede manden i en anden virksomhed, der beskæftigede sig med nogle af de samme ting. Ifølge politiet skulle han der have snuppet vigtige forretningsoplysninger med sig, før han forlod virksomheden. Tog billeder af fortrolige oplysninger Den 40-årige er tiltalt for i maj og juni 2016 at have affotograferet kontaktoplysninger på kunder og leverandører i det firma, han var ansat i. Følsomme og forretningskritiske oplysninger som priser på forskellige produkter og fødevarer fra leverandører i Polen og Afrika er han også tiltalt for at taget med sig fra sin tidligere arbejdsgiver. Sagen ser ud til at bygge på oplysninger, der er fundet på mandens private mobiltelefon, ligesom der ifølge anklagerne også er fundet følsomme oplysninger på mandens private Skype-konto. Det fremgår af sagens oplysninger, at manden er tiltalt for at have misbrugt oplysningerne fra sin tidligere arbejdsgiver til at lave handelsaftaler med en række af den tidligere arbejdsgivers forbindelser i blandt andet Polen, Congo, Togo, Holland og Irland.

Opsummering:
Før den 40-årige mand forlod sit tidligere arbejde, har han ifølge politiet taget vigtige forretningsoplysninger med sig.